Penny Sparrow gaan pleitooreenkoms met staat aanPenny Sparrow. Foto: Facebook Natasha Kara, woordvoerder van die Nasionale Vervolgingsgesag (NVG), het gesê Sparrow het Maandag in die Scottburgh-landdroshof skuld op die aanklag teen haar erken. Volgens die pleitooreenkoms is Sparrow tot ŉ boete van R5 000 of 12 maande tronkstraf gevonnis. “Sy is ook tot nog twee jaar tronkstraf gevonnis, wat vir vyf jaar opgeskort is op voorwaarde dat sy haar in hierdie tyd nie weer aan crimen injuria skuldig maak nie. Sy moes ook ŉ openbare verskoning in die hof lewer en moet ook op Facebook om verskoning vra,” het Kara gesê. Die gelykheidshof het in Junie vanjaar beslis Sparrow moet R150 000 aan die Oliver and Adelaide Tambo Trust betaal as boete vir haar Facebook-plasing. Sparrow moes ook die regsonkoste van die ANC, wat die saak voor die gelykheidshof gebring het, betaal. Adv. Moipone Noko, die KwaZulu-Natalse direkteur van openbare vervolging, het haar tevredenheid met Sparrow se skuldigbevinding en vonnis uitgespreek en gesê dit is gepas onder die omstandighede. “Mev. Sparrow het berou getoon en ek glo sy is werklik so spyt soos sy sê sy is. Uitsprake soos die [van Sparrow] het vandag geen plek in ons demokrasie nie. Ek vertrou eensgesinde oortreders sal hiervan kennis neem en onthou sulke uitsprake sal nie geduld word nie,” het Noko gesê. Lees alle vorige berigte oor Penny Sparrow op Maroela Media.